तेज दिमाग, पतली कमर चाहिए तो कॉफी पीजिए  
एक अध्ययन के मुताबिक डिनर के बाद एक कप कॉफी का सेवन अच्छी स्मरणशक्ति और कमर के बढ़ते मोटापे को रोकने में ज्यादा मददगार हो सकता है।
अगर आप अच्छी स्मरणशक्ति की चाहत रखते हैं और कमर का घेरा बढ़ने से चिंतित है, तो प्रतिदिन एक कप कॉफी का सेवन आपको इस समस्या से निजात दिलाने में उपयोगी साबित हो सकता है।  समाचार पत्र 'डेली मेल' के अनुसार एक अध्ययन के दौरान शोधकर्ताओं ने पाया कि कम खाना और खाने के बाद कुछ मीठे पदार्थ का सेवन करने की आदत छोड़ने की बजाय रात्रि भोजन के बाद एक कप कॉफी का सेवन अच्छी स्मरणशक्ति और कमर के बढ़ते मोटापे को रोकने में ज्यादा मददगार हो सकता है। इटली में कम कैलोरी वाले भोजन पर हुए एक अध्ययन से यह खुलासा हुआ है कि कम भोजन का सेवन स्वास्थ्य को अच्छा बनाता है और इससे आप दीर्घायु होते हैं।  वैज्ञानिक इस बात को लंबे समय से जानते थे, लेकिन उन्हें इस बात का अंदाजा नहीं था कि स्वास्थ्य सुधार में कितनी कैलोरी कम करना सही होगा। अध्ययन में स्मरणशक्ति और सीखने की प्रक्रिया के लिए महत्वपूर्ण सीआरईबी1 नाम के प्रोटीन पर ध्यान केंद्रित करने का फैसला किया गया था।  शोधकर्ता जियोवामबाटिस्टा पैनि ने चूहे पर प्रयोग करते वक्त दिखाया कि कैलोरी की मात्रा कम करने से सीखने की प्रक्रिया को बढ़ावा मिलता है। इसके अतिरिक्त उन्होंने दिखाया कि कैलोरी कम करने से दिमाग में बनने वाले प्रोटीन की मात्रा भी बढ़ जाती है।  शोध में यह भी पता चला कि जानवरों में कैलोरी की मात्रा में 25 से 30 प्रतिशत की कमी की जा सकती है, लेकिन मानव संदर्भ में यह 600 कैलोरी प्रति दिन के बराबर है।